פראן ולואיס פאדילה מתגוררים בביתם שבאלבוקירקי, ניו מקסיקו, מעל 40 שנה. בשנה האחרונה הם סובלים מתופעה חוזרת של פיצות הנזרקות על הגג ושביל הגישה לביתם. הסיבה לכך היא שביתם הוא לא סתם עוד בית, אלא זה שבו מתגוררת, כביכול, משפחת וואייט מהסדרה "שובר שורות" (Breaking Bad).
ביתם של בני הזוג פאדילה ששימש לצילומי הסדרה, מזוהה ביותר עם הסצינה בה וולטר וואייט, הדמות הראשית בסדרה, זורק בתסכול מגש עם פיצה שלמה על גג הבית. נמאס לנו מפיצות, אמרה פראן בראיון, והוסיפה: "אשב בחוץ עם רובה צייד בכסא נדנדה".
גם יוצר הסדרה, ווינס גיליגאן, יצא בהצהרה למעריצים: "אין שום דבר מצחיק או מקורי או מגניב בלזרוק פיצות על גג ביתה". השחקן ג'ונתן בנקס הצטרף גם הוא לקריאה, ואיים כי הוא יצוד את כל מי שיעז לזרוק על הבית פיצה.
למרות הבקשות והאזהרות, פיצות עדיין נזרקות על ולעבר הבית, כפי הנראה על ידי הקהל הצעיר יותר של הסדרה או בני נוער החומדים לצון.
עוברי אורח, סיורים ומבקרים רבים באים לצפות בבית, עד כ- 200 איש ביום בתקופות השיא של הסדרה.